Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Град Скопје, Секретар на Град Скопје поднесена против Решение на Управа за финансиска полиција, по предметот Барање за пристап до информации од јавен карактер, на 09.07.2025 година го донесе следното

**Р Е Ш Е Н И Е**

1. Жалбата изјавена од Град Скопје, Секретар на Град Скопје поднесена против Управа за финансиска полиција за непостапување по Барање (молчење на управата), заведена во Агенцијата под бр.08-333 на 27.06.2025 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.04-980/2 од 19.06.2025 година **СЕ ПОТВРДУВА.**

**О Б Р А З Л О Ж Е Н И Е**

Град Скопје, Секретар на Град Скопје, како што се наведува во Жалбата, на 05.06.2025 година поднел Барање за пристап до информации од јавен карактер до Управа за финансиска полиција, со кое побарал по е-маил да му се достави електронски запис од следнaтa информациja:

„Барам да ми се достави информација сите Решенија за годишен одмор 2024 и 2025 година, на в.д. заменик директор на Управата за финансиска полиција“

Постапувајќи по ова Барање, Имателот на информации на 19.06.2025 година донел Решение 34-980/2 со кое Барањето се уважува. Во образложението на обжаленото решение е наведено: „... Постапувајќи по предметното барање, ... Ве известуваме дека Заменик директорот на Управата за финансиска полиција, првиот дел од годишниот одмор за 2024 година го има искористено на претходното работно место што е констатирано во потврдата на Управата. ...Во Управата за финансиска полиција искористи денови од вториот дел на годишниот одмор за 2024 година, а видно од Известувањето за користење на годишен одмор со број 04-03/118 од 19.05.2025 година. ... До моментот на изготвување на оваа информација заменик директорот нема користено денови од годишниот одмор за 2025 година. Бараната информација Ви се доставува во прилог на Решението по електронска пошта.“

Барателот на информации на 26.06.2025 година, поднесе Жалба до Агенцијата, заведена во архивата на Агенцијата под бр.08-333. Во Жалбата е наведено: „... Законскиот рок за одговор на барањето од 20 дена, согласно член 21 став 1, е истечен на 19 јуни 2025 година, а од страна на Управата за финансиска полиција не е доставено решение, односно не е овозможен пристап до бараната информација (молчење на управата).“

Агенцијата со електронски допис бр. 08-333 од 30.06.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 04.07.2025 година, Имателот на информации одговори на дописот на Агенцијата, примен и заведен во Агенцијата под број 08-333 од 07.07.2025 година, на начин што по поштенски пат достави Одговор на жалба со прилог списи со кои располага. Во одговорот на жалба е наведено: „Постапувајќи по барањето, Управата за финансиска полиција донесе Решение со арх.бр.04-980/2 од 19.06.2025 година со кое позитивно се одговара на предметното барање. ... Управата за финасиска полиција на ден 19.06.2025 година, предметното решение со прилог на бараната информација (Известување за користење на годишен одмор) ја достави до барателот, а видно од електронска поштаиспратена од Управата до барателот на информацијата кој се известени преку е-маил. Доказ: Електронска пошта, е-маил.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, Решението на Имателот на информации го потврди, поради следното:

По разгледувањето на Барањето, Жалбата и Решението на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел Решение со кое го уважува Барањето на Барателот и на Барателот му ја дава бараната информација.

Во конкретниот случај, Имателот на информации постапил по барањето и на Барателот му овозможил пристап до бараната информација.

Видно од приложеното Решение бр.04-980/2 од 19.06.2025 година, како и од електронската комуникација, Имателот на информации во законски определениот рок од 20 дена постапил и му овозможил пристап до бараната информација, на Барателот.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Изготвил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата